Datasets:
johnlockejrr
/
sam

Dataset card Data Studio Files Community
1
text
stringlengths
5
812
לחוד קדשיך דיהון לך ונדריך תסבל ותיתי לאתרה דבחר יהוה
ותעבד עלתך בסרה ואדמה על מדבח יהוה אלהך ודם דבחיך ישתפך על מדבח יהוה אלהך ובסרה תיכל
טר ותשמע ותעבד ית כל ממלליה האלין דאנכי מפקדך יומה לבדיל יתיטב לך ולבניך בתרך עד עלם כד תעבד דכשר ודטב בחזות יהוה אלהך
אן יעקר יהוה אלהך ית גועיה דאתה עלל לתמן למירת יתון מקדמיך ותירת יתון ותדור בארעון
השתמר לך דלה תרער בתרון בתר שיציון מקדמיך ודלה תבעי לאלהיהון למימר איך ישמשו גועיה האלין ית אלהיהון ואעבד כן אף אנה
לא תעבד כן ליהוה אלהך הלא ית כל תועבת יהוה דסנא עבדו לאלהיהון הלא אף ית בניון וית בנתון יוקדון בנור לאלהיהון
ית כל ממללה דאנכי מפקדך יומן יתה תטרון למעבד לא תוזפון עליו ולא תבצרון מנה
אן יקעם בגבך נביא אי חל<ו>ם חל{ו}ם ויתן לך סימן אי פלי
ואיתי סימנה ופליתה דמלל עמך למימר נהך בתר אלהים עורנים דלא חכמתון ונשמשנון
לא תשמע למלי נביאה ההוא אי לחלומה דחלמה ההוא הלא מנסה יהוה אלהכון יתכון ל[מ]חכם היתכון רחמים ית יהוה אלהכון בכל לבוכון ובכל נפשכון
בתר יהוה אלהכון תהכון ומנה תדחלון וית פקודיו תטרון ובקלה תשמעון ויתה תשמשון ובה תקרבון
ונביאה ההוא אי לחלומה דחלמה ההוא יקטל הלא מלל סטו על יהוה אלהך המפקך מן ארע מצרים ופרקך מבית עבדיה למטעתך מן אורעה דפקדך יהוה אלהך למהכה בה ותפרש בישה מגבך
אן ימלכנך אחוך בר אבוך אי בר אמך אי ברך אי ברתך אי א{ש}<ת>ת חבך אי רעמך דכנפשך בכסי למימר נהך ונשמש אלהים עורנים דלא חכמת אתה ואבהתך
מן אלהי עממיה דסחרתיכון קריביה לידך אי רחיקיה מנך מיסטר ארעה ועד איצטר ארעה
לא תתרחי לה ולא תשמע לה ולא תיחס עינך עליו ולא תרחם ולא תכסה עליו
הלא מקטל תקטלנה אדך תהי בה בקדמאהו למקטלנה ואד כל עמה בעקבאיתה
ותרגמנה באבנים ויקטל הלא בעו למטחתך מן עם יהוה אלהך המפקך מן ארע מצרים מבית עבדים
וכל ישראל ישמעון וידחלון ולא יוזפון עורי למעבד ממללה בישה הדן בגבך
כד תשמע בחדה קוריך דיהוה אלהך יהב לך למדור תמן למימר
נפקו גברים בני בליעל מגבך ואטחו ית דיארי קרתון למימר נהך ונשמש אלהים עורנים דלא חכמתנון
ותבעי ותרער ותשעל טבהאית והא קשט נכון ממללה אתעבד תועבתה הדה בגבך
מקטל תקטל ית דיארי קורה ההיא לפם חרב החרם יתה וית כל דבה וית בהמתה לפם חרב
וית כל אנחיתה תצמת {אל תוך רחבה} <לגו ממצית פתיה> ותוקד בנור ית קרתה וית כל אנחיתה כליל ליהוה אלהך ותהי [תל] עלם לא תבנה עורי
ולא יקרב באדך כלום מן חרמה [למען} <לבדיל> יעזר יהוה מתקוף רגזה ויתן לך רחמים וירחמנך ויסגינך כמה דאשתבע לאבהתך
כד תשמע בקל יהוה אלהך למטר ית כל פקודיו דאנכי מפקדך יומן למעבד דכשר ודטב בחזות יהוה אלהך
בנים אתון ליהוה אלהכון לא תתרעון ולא תשבון קרחה בין עיניכון למית
הלא עם קדש אתה ליהוה אלהך ובך בחר יהוה אלהך למהי לה לעם אסגלה מכל עממיה דעל אפי ארעה
לא תיכלון כל תועבה
ודה בהמאתה דתיכלון תור ונקי חמארים ונקי עזים
איל וטביה ויחמור אשמל ודעיץ רחים ויאר
כל בהמה מטלפה טלפה ופליגה טלף תרתי פרסאן מסק גרה בבהמתה מנה תיכלון
ברן מן דן לא תיכלון ממסקי גרתה וממטלפי טלפתה ית גמלה וית ארנבתה וית טפסה הלא מסקי גרה אנון וטלפתה לא אטלפו מסבים אנון לוכון
וית חזירה הלא מפרס פרסה הוא ופליג טלף פרסה והוא גרה לא מגרר מסב הוא לוכון מבסרון לא תיכלון ובנבלתון לא תקרבון
ומן דן תיכלון [מכל] דבמיה כל דלה ערספים וכנפים תיכלון
וכל דלית לה ערספים וכנפים לא תיכלון מסב הוא לוכון
כל עוף דדכי תיכלון
ודן דלא תיכלו מנון ית נשרה וית בזאה וית חוזה
וית דאיתה וית האיתה למינה
וית כל ערב למינה
וית ברת עניתה וית טחוסה וית שאפה למינה וית ניצה
וית צדיה וית איבי וית ברברי
וית קפופה וית קאתין וית נעמיתה
וית סנוניתה ועטפיתה למינה וית נקרתה וית ערפדה
כל שרץ עופה מסב הוא לוכון לא תיכלון מנון
כל עוף דכי תיכלון
לא תישלעון כל נבלאה למגירה דבקוריך תתננה ואשלעה אי זבנה לנכרי הלא עם קדש אתה ליהוה אלהך לא תבשל גדי בחלב אמה
עסור תעסר ית כל עללת זרעך מפוק לברה שנה בשנה
ותיכלנה לקדם יהוה אלהך באתרה [דבחר] יהוה אלהך למשראה ית שמה תמן מעסר אדגניך יבישיך ורטיביך ובכרת תוריך ועאניך לבדיל תילף למדחל מן יהוה אלהך כל יומיה
ואן יסגי מנך אורעה הלא לא תכל סבלה אן רחיק מנך אתרה דבחר יהוה אלהך למשראה ית שמה תמן הלא יברכנך יהוה אלהך
ותתן בכסף ותיצר כספה באדך ותהך לאתרה דבחר יהוה אלהך בה
ותתן כספה בכל דת{א}<ת>חמד נפשך בתוריה ובענה בעמר וברעט ובכל דתשאלך נפשך ותיכל תמן לקדם יהוה אלהך ותחדי אתה וביתך
ולואה דבקוריך לא תשבקנה הלא לית לה חלק ופלגתה עמך
מסכום{שלש} <תלת> שנים תפק ית כל מעסר עללאתך בשתה ההיא ותנחנה בקוריך
וייתי לואה הלא לית לה חלק ואסחנו עמך ומגירה ויתמה וארמלה דבקוריך וייכלון ויסבעון לבדיל יברכנך יהוה אלהך בכל עובד אדיך דתעבד
מסכום {ס}<ש>בע שנים תעבד שמטה
ודן ממלל שמטתה שמט כל מסחן מסבל אדה דיגבי בחברה לא יגבי ית עברה ית אחיו הלא קרא שמטה ליהוה
ית נכראה תגבי ודיהי לך עם תלימך תשמט אדך
שבק הלא לא יהי בך מסכין הלא ברוך יברכנך יהוה אלהך בארעה דיהוה אלהך יהב לך פלגאה למירתנה
לות אם משמע תשמע בקל יהוה אלהך למטר ולמעבד ית כל מצותה הדה דאנכי מפקדך יומה
הלא יהוה אלהך ברכך כמה דמלל לך ותיזף גוים סגים ואתה לא תיזף ו[ת]שלט בגוים סגים ובך לא ישלטון
אן יהי בך מסכין מן אחד אחיך בחדה קוריך בארעה דיהוה אלהך יהב לך לא תעיאץ ית לבך ולא תקמץ ית אדך מן אחוך מסכינה
הלא מתפתח תפתח אדך לה ואוזפו תוזפנה קבל חסרנה דיחסר לה
אשתמר לך דלה יהי ממלל עם לבך בליעל למימר קריבה שנת שבעה שנת שמטתה ויבעש עינך באחוך מסכינה ולא תתן לה ויזעק עליך ליד יהוה ויהי בך חטא
מתון תתן לה ולא יבעש בלבך במתנך לה הלא בגלל ממללה הדן יברכנך יהוה אלהך בכל עובדיך ובכל שליחות אדיך
הלא לא יקץ מסכינה מבגו ארעה על כן אנה מפקדך למימר מפתוח תפתח אדך לתלימך למלבטך ולמסכינך בארעך
אן יזבן לך אחוך עבראה אי עבראיתה וישמשנך שת שנים ובשתה שביעיתה תשלחנה חראי מן עמך
לא תשלחנה [חראי מן עמך לא תשלחנה] ריקן
זודה תזוד לה מן עניך ומן אדהרך וממעצרתך כמה דברכך יהוה אלהך תתן לה
ותדכר הלא עבד הוית בארע מצרים ופרקך יהוה אלהך על כן אנה מפקדך ית מלולה הדן יומן
ויהי אן יימר לך לא אפק מן עמך הלא רחמך וית ביתך הלא טב לה עמך
ותסב ית מרצעה ותתן באדנה ובדרשה ויהי לך עבד עלם ואף לאמתך תעבד כן
ולא יקשה בעיניך בשלוחך יתה {רח}<חר>אי מן עמך הלא כפל אגר אגיר שמשך שת שנים ויברכנך יהוה אלהך בכל דתעבד
כל בכירה דיתליד בתוריך ובעאניך דכרה תקדש ליהוה אלהך לא תשמש בבכיר תורך ולא תגזז ית בכיר עאנך
לקדם יהוה אלהך תיכלנה שנה בשנה באתרה דבחר יהוה אתה וביתך
ואן יהי בה מום פסאי אי סמי אי כל מום ביש לא תדבחנה ליהוה אלהך
בקוריך תיכלנה מסבה ודכיה [יחדו} <כחדה> כטביה וכאילה
לות ית אדמה לא תיכל על ארעה תשפכנה כמיה
טור ית ירח אביבאה ותעבד פסח ליהוה אלהך הלא בירחה אביבאה אפקך יהוה אלהך ממצרים לילי
ותדבח פסח ליהוה אלהך עאן ותורין באתרה דבחר יהוה אלהך למשראה [ית] שמה תמן
לא תיכלון עליו חמי שבעה יומים תיכלון עליו פטיר לחם לבוט הלא בבילו נפקת מן ארע מצרים לבדיל תדכר ית יום מפוקיתך מן ארע מצרים כל יומי חייך
ולא יתחזי לך חמיר בכל תהומך שבעה יומים ולא יבית מן בסרה דתדבח בין רמשיה ביומה קדמאה לצפרה
ולא תרשי למדבח ית פסחה בחדה קוריך דיהוה אלהך יהב לך
הלא אם באתרה דבחר יהוה אלהך למשראה ית שמה תמן תמן תדבח ית פסחה ברמשה כמעול שמשה זבן מפוקיתך ממצרים
ותבשל ותיכל באתרה דבחר יהוה אלהך בה ותתפני בצפרה ותהך למשכניך
שתת יומים תיכל פטיר וביומה שביעה חג ליהוה אלהך לא תעבד כל פלענת עבידה
שבעה שבועים תמני לך משוראך מגל בקאמה תשרי לממני שבעה שבועים
ותעבד חג שבועים ליהוה אלהך ריחות רעבת אדיך דתתן כמה דברכך יהוה אלהך
ותחדי לקדם יהוה אלהך אתה וברך וברתך עבדך ואמתך ולואה דבקוריך וגיורה ויתמה וארמלתה דבגבך באתרה דבחר יהוה אלהך למשראה ית שמה תמן
ותדכר הלא עבד הוית בארע מצרים ותטר ותעבד ית אגזריה האלין
חג מטליה תעבד לך שבעה יומים בכנושך מן אדהרך וממעצרתך
ותחד{ו}<י> בחגך אתה וברך וברתך עבדך ואמתך ולואה וגיורה ויתמה וארמלתה דבקוריך
שבעה יומים תחג ליהוה אלהך באתרה דבחר יהוה אלהך הלא יברכנך יהוה אלהך בכל עללאתך ובכל עובד אדיך ותהי ברן חדי
תלת זבנואן בשתה יתחזי כל דכורך עם קדם יהוה אלהך באתרה דבחר בה בחג פטירה ובחג שבועיה ובחג מטליה ולא יתחזון עם קדם יהוה ריקנים
אנש כמתנת אדה כברכת יהוה אלהך דיהב לך
פשורים וספרים תתן לך בכל קוריך דיהוה אלהך יהב לך לשבטיך ויפשרון עם עמה פשרון קשט
לא תסטי פשרון ולא תכר אפים ולא תסב ממון הלא ממונה יסמי עיני חכמים ויטלטל מלי קשיטים
קשטה קשטה תרדף לבדיל תתוחי ותירת ית ארעה דיהוה אלהך יהב לך
לא תצב לך אטלו כל אילן איצטר מדבח יהוה אלהך דתעבד לך
ולא תקים לך קעמה דסנאתה יהוה אלהך
ולא תדבח ליהוה אלהך תור ונקי דיהי בה מום כל ממלל ביש הלא תועבת יהוה אלהך הוא